
HAPET MBLEDHJA

Fatmir Xhafaj – Mirëmëngjesi! 
Kjo është mbledhja e parë e komisionit. Në fakt, nuk ka ndonjë tematikë të përcaktuar. Qëllimi im ishte konstituimi i komisionit, njohja me njëri-tjetrin, por edhe njohja e deputetëve të rinj me procedurat e funksionimit të komisionit. Në ditët në vijim do të vazhdojmë me rendin normal. 
Përpara se të filloj, dëshiroj të them për të gjitha ata që janë këtu, por në mënyrë të veçantë për ata që janë të rinj, se gjatë legjislaturës së kaluar kemi pasur një komision i cili, më duhet ta them, ka funksionuar mirë. Dëshiroj të falënderoj ata të cilët nuk janë sot të pranishëm, për shkak se nuk janë më deputetë: zotin Rusmali, zotin Gumi, zonjën Ligori, zotin Hoxha, zonjën Hoti dhe zonjën Trashani për kontributin që kanë dhënë. Në mënyrë të veçantë dua të falënderoj paraardhësin tim për kontributin e tij, zotin Rusmali, në drejtimin dhe në veprimtarinë e komisionit. 
Shpresoj dhe besoj se duke shfrytëzuar përvojën e mirë të krijuar në legjislaturën e kaluar, komisionit do t’i duhet ta konsolidojë këtë frymë bashkëpunimi në marrëdhëniet midis palëve. Ne jemi kundërshtarë politikë, por këtu jemi një trupë e vetme në funksion të qëllimit të përbashkët që kemi si ligjvënës. 
E kuptoj shumë mirë edhe nevojën e debatit politik, të shprehjes politike, por pa dyshim i rëndësishëm është qëllimi kryesor për të cilin jemi këtu: nevoja për të bërë ligje të mira në interes të vendi dhe në interes të qytetarëve. Thashë që është një përvojë e mirë dhe e konsoliduar e legjislaturës së kaluar dhe ne do të shfrytëzojmë pikat më të mira të saj, duke theksuar edhe disa momente të rëndësishme, të cilat do t’i konsolidojmë dhe do t’i përmirësojmë më tej. 
Përpara keni një draftkalendar, i cili është thjesht orientues dhe nuk ka nevojë për vendimmarrje, për sa kohë që nuk ka kaluar në seancë plenare. Është miratuar, pak a shumë, me konsensus në Konferencën e Kryetarëve. Pra, edhe një herë është thjesht për t’u orientuar, për t’u njohur dhe për t’u bërë të ditur anëtarëve të komisionit se çfarë aktesh kemi dhe si i kemi shpërndarë. 
Çështja e dytë e rëndësishme që dua të bëj me dije lidhet me nënkomisionet. Për shkak se nënkryetari, zoti Bylykbashi, është jashtë shtetit, nuk kam mundur të kontaktoj me të dhe nuk do të ishte korrekte që pa një konsultim paraprak të kalonim në propozime emrash konkretë. 
Me të drejtën që jep Rregullorja dhe duke u nisur nga praktika që kemi pasur në komision, duhet të kemi dy nënkomisione të rëndësishme, të cilat janë pjesë e këtij komisioni: Nënkomisioni për Qeverisjen Vendore, i përbërë nga 5 anëtarë, 3 nga maxhoranca e 2 nga opozita, dhe Nënkomisioni për të Drejtat e Njeriut, i përbërë nga 5 anëtarë, 3 nga maxhoranca dhe dy nga opozita. Meqenëse nuk kemi rënë paraprakisht dakord për emrat konkretë, le të biem dakord në parim, në qoftë se nuk ka ndonjë kundërshtim, që t’i bëjmë propozimin Konferencës së Kryetarëve, pasi grupet respektive të paraqesin emrat konkretë.

A jeni dakord në parim që ta bëjmë këtë propozim? Dakord.

Faleminderit!

Stafi ju ka vënë përpara të gjithë emrat e anëtarëve të komisionit dhe numrat e telefonave të gjithsecilit.

Këto janë, pak a shumë, çështjet që kisha në këtë mbledhje të parë. 

A ka ndonjë gjë për procedurë?

(Ndërhyrje pa mikrofon.)

Ndoshta nuk e dëgjuat me vëmendje, ky është një draft orientues që nuk miratohet sot. 

Eduard Halimi – Unë kam diçka në lidhje me këtë draftkalendar. Për Kodin e Procedurës Civile, të cilin e kaluam, në mos gaboj, në seancën e fundit të komisionit, Gjykata e Lartë ka bërë një kërkesë për të shtuar vetëm një nen për fillimin e shqyrtimit të çështjeve me tri gjyqtarë. Nëse ju kujtohet, ky ka qenë propozim i zonjës Ligori, që të fillonte për paditë që janë regjistruar për herë të parë, domethënë ato që do të regjistroheshin pas 1 shtatorit. Ka vetëm një nen që i shtrin efektet nga 1 shtatori dhe Gjykata e Lartë ka bërë një kërkesë për ta përshpejtuar çështjen. Prandaj sugjeroj, për t’i ndihmuar qytetarët, që kjo të jetë një nga gjërat e para që duhet të kalohet. 

Fatmir Xhafaj – Jam dakord me sugjerimin tuaj, por duhet të shikojmë se si do të jetë edhe kalendari i Kuvendit.

Faleminderit që ishit të pranishëm!

Mirupafshim!

 MBYLLET MBLEDHJA

